
RAPORT SUPLIMENTAR
              asupra propunerii legislative privind perioada de desfăşurare a alegerilor şi referendumului local
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind perioada de desfăşurare a alegerilor şi referendumului local, trimisă cu adresa Pl.x 284 din 5 mai 2008, înregistrată cu nr.31/437 din 6 mai 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 21 aprilie 2008.

Consiliul Legislativ a avizat favorabil această iniţiativa legislativă, cu observaţii şi propuneri, conform avizului nr.1737 din 17 decembrie 2007.

Guvernul, prin punctul de vedere transmis cu nr.226 din 28 ianuarie  2008, nu susţine adoptarea acestei iniţiative legislative. 

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/2366 din 18 iunie 2008.

Propunerea legislativă supusă dezbaterii are ca obiect de reglementare stabilirea unei perioade deteminate în care se pot organiza alegerile parlamentare, prezidenţiale şi locale, precum şi referendumurile locale, respectiv în intervalul 21 martie- 31 octombrie, excepţie putându-se face numai în cazul alegerilor anticipate.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, în şedinţa din 17 septembrie 2008. La dezbateri au participat, în calitate de invitaţi, din partea Ministerului Internelor şi Reformei Administrative, domnii Marin Pătuleanu, secretar de stat şi doamna Simina Ovidiu, consilier.  În cadrul dezbaterilor membrii Comisiei au constatat că soluţiile legislative propuse vin în contradicţie cu prevederile art. 63 alin. (2) din Constituţia României, republicată, potrivit cărora alegerile parlamentare trebuie să se desfăşoare în cel mult trei luni de la expirarea mandatului sau de la dizolvarea Parlamentului. Astfel, în situaţia în care termenul se împlineşte în afara perioadei prevăzută de prezenta iniţiativă legislativă, norma propusă la art. I nu ar mai fi în concordanţă cu prevederile constituţionale.  Totodată, membrii Comisiei juridice au evidenţiat că limitarea organizării referendumului local doar în perioada 21 martie-31 octombrie ar putea aduce atingere principiului constituţional al autonomiei locale, consacrat de art. 120 alin. (1) al Constituţiei României, republicată. 
Faţă de considerentele menţionate mai sus, membrii Comisiei au hotărât, cu majoritate de voturi (1 vot împotrivă), să propună plenului Camerei Deputaţilor respingerea propunerii legislative privind perioada de desfăşurare a alegerilor şi referendumului local.

În şedinţa din 15 octombrie 2008, în temeiul art. 104 din Regulamentul Camerei Deputaţilor, plenul Camerei Deputaţilor a restituit Comisiei sesizate în fond iniţiativa legislativă în vederea elaborării  unui nou raport.

Membrii Comisiei juridice, de disciplină şi imunităţi  au reexaminat iniţiativa legislativă în şedinţa din 27 ianuarie 2009. 


În urma dezbaterilor şi a opiniilor exprimate de membrii Comisiei, s-a hotărât, în unanimitate, menţinerea Raportului iniţial de respingere a iniţiativei legislative. 
Din numărul total de 25 membri ai Comisiei juridice, de disciplină şi imunităţi  la şedinţă au participat 17 deputaţi.
 În raport cu obiectul şi conţinutul său, iniţiativa legislativă face parte din categoria legilor organice. 

